정조 17년 · 목
義禁府啓言全州前判官趙翼鉉原情以爲繡啓中下記減削積失吏心事本府之今成敗局者專由於吏長偸弄之習費同尾閭之洩故區區迷見必欲先壯此弊私用之一切剋減姑無論雖營門榮應亦嘗節省故竊簿之逕稍稍見塞燈致諸吏之怨謗此莫非執拗固滯之罪國穀及作亦多民怨事湖南吏屬之私分痼弊曾所稔聞故逐倉反閱逋縮査徵至于今春幾乎盡克而猶未準數無處族徵之類除出本府隱餘結十餘結補給又其不足之數自當充補者爲九十餘兩至於反作一款初無犯手而遞歸在於還分未畢前故分糶之政旣未能終始躬檢例閱之規亦莫能如式擧行以本府吏奸之習於竊弄互換名色擅減數爻雖不可質言亦不無其慮或者因此而有意外之事乎補賑無實皆從料販中出來事凡係賑政若無宿儲則或從勸分或從料販或犯留庫而後始可得穀物而渠則旣有營門區劃之九百石穀又以廩餘千餘包接濟初無料販之事貿米多謗商賈輩幻弄事當初賑資之經紀也米則廩餘足可支用租則本無所儲故出付千餘兩錢於邑校一人使之貿租矣邑校謂以租則節晚難貿米可代租入用不貿租而貿米數百石故卽令還作本色此則一府吏校之所共知未知繡啓或指此而發乎此外無他貿販之事商賈輩幻弄之弊緣何而生乎儲置米四百石移置閭家新官還推事流來廩餘米爲補賑用寄置於倉中而了賑之後所餘爲四百石故問諸該吏則該吏曾不區別混同分還矣上項餘米四百石猝當遞歸勢難還推而際有儲置米七百石改色事故不得已除此克彼儲米雖是當糶之穀餘米亦是當推之物而無名之穀待秋還捧揆以事理極涉未安故愚昧之見果有此區處矣新判官不究事實誤認還推旋卽覺得至有抵書者而雖非官庫所管方其還推之際以南土嘵吪之俗轉相疑惑胥動辭說一時驟聞無怪如此俵餘災二十結不分民間無處歸屬事此非俵餘結也乃是隱餘結而三年居官元無把束入已之事適當倉逋釐正之時多有指徵無處之類故以爲隱餘亦出於民代徵亦出於民毋寧將此充逋便同以公補公故果有十餘結區處於倉逋者已悉於上項反作事條件中蠲役米之每戶一斗五升之收捧全爲公廨應役之需而客舍修補時不給雇價勒役烟丁事蠲役米卽紙役擔軍等各項所用而至於府四面初無升合米收捧者以其有營府各處修掃修理之役故也且況客舍修改時烟丁使役自是前例未嘗給價且蠲米數爻比前減半故不能支一年應下何睱及於無前例之烟丁乎烟丁則輪役府四面而數甚不足故其不足之數自當雇立而初不及於外村則勒役一疑未知何據乎下屬差任時傔人受賂事雖甚巽懦亦嘗操切傔屬而自下憑藉從中受賂或不無其弊則莫非不能束下之致閑丁捧疤吏輩弄奸事必欲殫心於逃故査櫛之政故罷契坊及各廳保屬一竝簽額軍丁之付諸鄕廳任其捧疤者便成謬例而渠則一切親檢逐名搜括而該吏之夤緣作奸亦難保其必無此又矇然之罪云請刑推得情敎以除刑推議處照律又啓言任實前縣監李潤瑞原情以爲繡啓中吏鄕之干政訟牒之無定實是着題之目而隣族之徵太濫事本縣吏屬素稱狡猾負逋逃亡之類種種有之而莫重國穀不敢抛置或徵於逃亡人之至親而初無徵隣之事單租代捧事昨年災荒挽近所無及至捧糴之日民間景色萬分遑汲皆願以單租代捧待春還分故不得已從民願代捧以爲目下奠安之榮此亦冒犯禁令之罪雇馬穀給租捧米事雇馬廳乃是民庫春初貸取還米用下於各項徭役之時秋成後收捧正租翌春分給民戶又於其秋捧時以米收合始乃還充還穀此是流來邑例本非料取之事而此亦襲謬之罪還穀散賣換分事當此賙賑之時所入穀物猶患難買豈有發賣之穀而只緣昨秋之大歉捧糴不無不精之歎及其還分還米之稱冤或有及間繡衣則此亦捧糴不精之罪以太還納稅太事納稅時急太貴如金實無民戶收捧之路故不得已論報營門請得太一百五十石輸納稅倉以米還幻作錢還牟利反弄事昨年冬統營米一千石作錢關文來到故依關文作錢矣旋有還寢之關故屢報統營終不聽施實爲難處之際京司三百石作錢關文又爲來到故三百石則以統營已作錢者除出移施矣儲置米作錢關文鱗次到付故更促上納次姑爲捧留而元無民間分給之事停退條之勒先捧耗云者停退令下之後面議營門以不納耗條之意曉諭坊曲或有還民之已納耗條者分數停退之復招致還民躬執播給請得米從中消瀜事庚或年均廳貿米時果爲請得而年豐穀賤故依數貿入剩餘爲一千二百五十兩故客舍改建次藏置矣不幸當大無之歲設賑救飢之時果爲補用云魯經都總都事請議處敎以許多條件雖似吞吐亦多首實而其中最無狀者昨年歉荒還穀之前期分數停退者欲使實惠一分下究則元還則不捧耗條則勒徵寧有如許不法乎渠所發明尤爲駭痛此一疑若不直招日次嚴刑限直招而止卽爲開坐嚴問待直招修啓目以聞若或一向抵賴直以加刑得情之意草記卿等姑勿罷坐又啓言鎭安前縣監朴華源原情以爲繡啓中穀簿反弄取用錢二千三兩事實無一文錢犯用之事而昨年年事適値大無民間形勢萬萬遑汲抄饑救急乃在歲前故還穀督捧其勢末由停退之數僅爲十分一則以其時民情準厥數之應捧實無其路故屢以實狀論報營門末乃躬進面議加得六百五十石停退餘數則艱辛督徵而猶有未收負逋之類無非飢口則其所責納無異龜背刮毛故米六百石零租二百二十八石零木麥一百十五石零太二十七石零不得已待秋徵捧次以分給樣別成册子以爲憑後之資繡啓中二千三兩立本取剩云者抑或指此乎民間未收之文跡具在馬敢誣也米租太一千一百石取用事亦皆明有去處租二百石則願納人梁德大多數納租之際時値穀貴難以盡貿渠以先得二百石還租充數於願納元穀則待秋備納之意縷縷呈訴故面議上營依數題給租四百六十九石零則此是三色烟役所出而爲民庫所用者也時當大歉捧糴猶難況此烟役尤非可論上項烟役租果爲未捧歲貢馬牽軍租一百六十石零則萬無收捧之望不得已民納則分排減給其代則自官充數路價租卽傳關上下之穀而一百五十餘石亦爲蕩減蕩減外應納之數拖至歲末終未準捧三邑未收至於四百六十九石零而公用應下不得不上下故他無變通之路姑就還上應分條中推移出給雇馬租六十七石零乃是雇馬料應下之物而災歲所捧比前減半不能繼用應下不足之數以還上應分條中取用者自是年例故依例題給太七十二石則賑醬太官用醬太及使客馬太當此歉歲無以貿得故果爲貸用至於米九十六石租一百二十九石木麥六石則官需全無所捧故萬不得已姑爲推移以用至若渰燒戶之白給癘疫者之救療用下甚浩而措手無路亦不免取此以用各項姑貸之數雖異應用之物旣係民間當納之穀亦無目前準捧之勢則姑紓民力遲待秋捧以公以私似甚便好故有此不得已之擧蓋此貸下各穀一千餘石零皆有區處俱屬公用而至於官廳自是私庫而許多所用無地籍手姑先貸用雖曰畢竟當報之物其爲擅貸公穀之罪固所難免還穀代捧事太三百五十大石準折爲代租四百二十七石零此則因朝令擧行而至於米穀雖値豐歲準折代捧便成邑規況當災荒難徵粒米故米八百十六石代租二千四十石果爲準折代捧木麥則本與租相代而田穀慘歉尤無本色捧上之望亦不得已代捧者爲八十八石蓋此代捧雖迫於民情之切急揆以法意難免冒犯之罪至於四百石初無加徵之事以已捧爲未捧瞞報磨勘事昨年還穀之十分一停退亶出於如傷之德意而本邑民力終難準捧故不得已加請於營門僅得六百五十石停退而及其歲窮勢同弩末未收之數猶且夥然則以此爲罪實所甘心而繡啓中以已捧爲未捧者非所敢知而以此以彼犯罪則均虛張饑口私用會穀事抄飢設賑之時或付或拔一視民勢而凡賑政文書浩繁混淆最易不能一一照察固所自知而畢賑之後剝餘皮麥爲一百三十四石自來設賑時鹽藿紙地縮米等各項雜費其數甚多故以此劃給此則矇然之罪梁德大補賑事渠之所納一千五百石內八百石則以本色備納其餘則有錢難貿乞得還租故二百石題給已悉於上項第二件中五百石則德大貿納營門發賣之租立本取剩云云眞是皮之不存至於勒捧云云當賑勸分之際或有勒令納穀之弊而以今民俗豈有民不願納而自官勒捧之理哉況德大雖曰饒居穀數幾近數千至得還租充數此渠爲扷身願納之事顧何預焉至於賣畓與否固所未知而渠於千五百備納之後又欲加納五百兩必充二千石之數而後已更請還穀終不許施還爲退去卽一邑吏民之所共知其不勒捧卽此可知災結事昨年本邑之被災挽近所無而或校或吏逐坪分送從後親審務歸精約及其報營準數俵民稍久之後猶不能無慮於吏輩之弄奸更爲査究則果有濫執之事旣已濫執則在所當推雖欲追俵終難均適已勘槪狀無以報營故十六結則俵給八九分災十五結則以路價租防給民納究其實數盡屬於民災民口吻中物豈忍把束犯手乎儲置米虛留事千餘石作錢關文來到故果爲發賣而文簿未及了勘繡衣適會出道該吏慌㥘未及據實納招有此虛留執頉至於作爲分給册子事已陳於第一條所供中凡此各項條列莫非孤恩瘝職之罪但當受而爲罪何敢一毫自明而第其錢穀偸弄災結私用實爲難瞑之至冤惟願一番行査以卞虛實云請刑推得情敎以繡啓中論列諸罪姑無論事屬賑政之需名以邑倅一或犯手其罪不啻罔赦所謂會減穀之浪用富民錢之取剩果有是也先從現發者宣施懲一之典此與李潤瑞之停還條取耗有異不可以渠所供取信決處一番行査然後可以得其實分付道伯親執詳査卽爲狀聞此囚保放又啓言李潤瑞更招以爲昨冬本縣停退各穀旣爲一千一百石零則耗條一百十石零自當入於分數停捧中而愚迷所致眩於擧行妄以爲耗穀之管於巡統營者亦不可一例混停專信下吏之言果有徵捧之事米之以耗所捧者纔爲九石零矣旋因營門之面稟又聞隣邑之事始知耗條之不當徵而混徵一邊曉諭一邊還給而各名下升合之穀旣捧旋給之際中間尾閭難保其必無則末後還給雖是實狀當初誤徵無所逃罪此莫非矇無知識全昧法例之罪入已一款實爲瞹昧云請加刑得情敎以如渠殘弁之嚴處豈足爲懲一之端而旣曰停退還穀之捧耗云爾則可謂不法之大者不可以殘弁闊略故使之更爲嚴問矣觀此所供所謂法外之捧不過爲九石而旋因營關卽爲還給云云然則渠何足責而亦不可歇勘爲先施以徒配之律○該府啓請時囚罪人趙翼鉉告身盡行追奪又五年禁錮保寧縣徒二年定配敎以削職放送又啓請時囚罪人李潤瑞祥原郡徒三年定配允之